‘Urine-student’ het nog nie US-klagstaat ontvangDie Universiteit Stellenbosch. Die student wat voorverlede naweek glo op ŉ ander student se besittings by een van die Universiteit Stellenbosch (US) se manskoshuise geürineer het, wag nog om te hoor wat die universiteit se klagte teen hom is. Theuns du Toit is verlede week voorlopig van die universiteit geskors hangende ŉ tugverhoor. Martin Viljoen, woordvoerder van die US, sê die universiteit se kantoor vir studentedissipline het die ondersoek afgehandel en reeds Vrydag ŉ formele klagstaat aan Du Toit deurgegee. Die klagstaat is na Du Toit se amptelike universiteit e-posadres gestuur en volgens Viljoen moet hy teen vandag (Maandag) hierop antwoord. “Ingevolge die bepalings van die Studente Dissiplinêre Kode (SDK) het hy dan 72 uur om op die bewerings te reageer. Daarna word die lêer aan die voorsitter van die SDK gestuur vir ŉ besluit oor die toepaslike dissiplinêre kanaal,” sê Viljoen. Du Toit se regsverteenwoordiger, William Fullard, sê egter hulle het nog geen terugvoer van die universiteit ontvang oor die stand van hul ondersoek nie en wag nog om te hoor presies waarvan hy aangekla word. “Op hierdie stadium is ons nie bewus van enige klagte teen ons kliënt nie. Ons kan nie reageer as ons nie weet wat die klagte is nie. “Ons het wel verlede week korrespondensie van die universiteit ontvang oor die voorlopige skorsing.” Viljoen sê indien die voorsitter van die SDK besluit dat die saak na ŉ dissiplinêre verhoor verwys moet word, moet die student tien werkdae kennis gegee word van die dissiplinêre verhoor ingevolge die bepalings van die Dissiplinêre Kode. Die universiteit kon egter nie die inhoud van die klagstaat bekend maak nie, aangesien dit deur die universiteit as vertroulik geag word. Indien die SDK besluit om ŉ dissiplinêre verhoor te hou sal ŉ tugkomitee saamgestel word. Die verhoor sal toesien dat daar getuies vir en teen Du Toit se skorsing aangehoor word en die komitee sal eindelik ŉ bevinding oor Du Toit se toekoms by die universiteit moet maak. Babalo Ndwayana, die student op wie se besittings Du Toit glo geürineer het, het Dinsdag ŉ strafregtelike klag teen hom aanhangig gemaak. Aanklagte van huisbraak, opsetlike beskadiging van eiendom en crimen injuria is teen Du Toit aanhangig gemaak. Fullard staan ook Du Toit en sy gesin in hierdie saak by en sê hy is deurlopend in kontak met die ondersoekbeampte. “Op hierdie stadium het ons nog nie ŉ verklaring van Du Toit by die polisie ingedien nie, maar ons gee ons volle samewerking in die ondersoek.” Die polisie beplan nie om in hierdie stadium Du Toit in hegtenis te neem nie. Die Du Toit’s is wel bereid om die strafregtelike saak deur middel van mediasie op te klaar, maar in hierdie stadium word Du Toit en Ndwayana se families verbied om met mekaar in kontak te kom, weens die hangende kriminele saak. Fullard sal na verwagting weer vandeesweek met Du Toit en sy gesin konsulteer oor die meriete van die saak. “Hierdie is ŉ moeilike tyd vir hom [Du Toit] en sy familie. ŉ Week gelede was hy nog ŉ normale student en nou is sy lewe en dié van ander studente [weens die uitstel van die eksamens] omvergegooi.” Op advies van Fullard sal Du Toit nog nie sy kant van die gebeure in die openbaar stel nie.